Werklikheid voel onwerklik | Netwerk24
Werklikheid voel onwerklik
28 Julie 2021 06:22
Die chaos wat onlangs in Suid-Afrika geheers het, het die lewe soos 'n aksiebelaaide Hollywood-rolprent laat voel. Beeldmateriaal van plundery en verwoesting in KwaZulu-Natal en Gauteng het sosialemedia­platforms en televisie oorheers en mense stom gelaat.
Inwoners van die geteisterde gebiede se vertellings van hoe beangs hulle gevoel het en hoe vreesaanjaend die plundery was, is amper onmoontlik om te begryp.
Honderde mense is beseer en talle het hul lewe verloor. In een voorval het 'n ma haar dogtertjie uit 'n brandende gebou na veiligheid gegooi, na Samaritane wat met uitgestrekte arms op straat gestaan het. Die wreedaardige vernietiging van ondernemings, pakhuise en inkopiesentrums is verbysterend.
Sedertdien het skadebepalings die oë laat rek; het die regering onder kritiek oor sy hantering van die krisis deurgeloop. Talle vrae is rondgeslinger. Hoekom het die regering nie dadelik opgetree om die miljarde rande se verwoesting wat gesaai is, hok te slaan nie? Kon die erns van die saak nie besef word toe die eerste inkopiesentrum verwoes is nie?
Kommer heers oor 'n verergering van die reeds benarde werkloosheidsituasie, 'n moontlike afname in oorsese belegging en die skade se astronomiese invloed op die land se bruto binnelandse produk.